韦应物
鼋头山神女歌
鼋头之山，直上洞庭连青天。苍苍烟树闭古庙，
中有蛾眉成水仙。水府沉沉行路绝，蛟龙出没无时节。
魂同魍魉潜太阴，身与空山长不灭。东晋永和今几代，
云发素颜犹盼睐。阴深灵气静凝美，的砾龙绡杂琼珮。
山精木魅不敢亲，昏明想像如有人。蕙兰琼芳积烟露，
碧窗松月无冬春。舟客经过奠椒醑，巫女南音歌激楚。
碧水冥空惟鸟飞，长天何处云随雨。红渠绿蘋芳意多，
玉灵荡漾凌清波。孤峰绝岛俨相向，鬼啸猿啼垂女萝。
皓雪琼枝殊异色，北方绝代徒倾国。云没烟销不可期，
明堂翡翠无人得。精灵变态状无方，游龙宛转惊鸿翔。
湘妃独立九疑暮，汉女菱歌春日长。始知仙事无不有，
可惜吴宫空白首。